**A**

**ΠΗΓΗ 1**

Κυδωνιείς πρόσφυγες στην Ύδρα Επιστολή των Υδραίων προκρίτων προς τους προκρίτους των άλλων νησιών. «Με απαρηγόρητον λύπην µας σας λέµεν την ελεεινήν και αθλιεστάτην κατάστασιν των χριστιανών αδελφών µας Κυδωνιατών και Μοσχονησιωτών, όπου εχθές εµετακόµισεν όλος ο ελληνικός στόλος εις την εδώ νήσον µας υπέρ τας είκοσι πέντε χιλιάδες ψυχές. Και πολλοί εξ αυτών λαβωµένοι, εξόν τους σκοτωµένους, τους οποίους εβάλαµεν εις ιατρούς, τους δε επίλοιπους τους εβγάλαµεν εις την γην δια να ρεποζάρουν και να γνωρισθούν τα παιδιά µε τες µητέρες των και οι γυναίκες µε τους άνδρες των, όπου τη αληθεία αδελφοί, σας λέµεν κλέγει τινας να παρατηρή την αξιοθρήνητον αυτών κατάστασιν».

*Ιστορικό Αρχείο Ύδρας, τόµ. 7, σ. 199.*

**ΠΗΓΗ 2**

Κυδωνιείς πρόσφυγες «ζητιάνοι στις στράτες της Ελλάδας» «Νόµισαν οι δικοί µας που ήταν γενναία παλικάρια ότι θα κρατούσαν και θα λευτέρωναν τις Κυδωνίες. Νόµισαν πως είχε έρθει και η δική τους ώρα. Κι ήρθαν οι Κυδωνιάτες τότε για πρώτη φορά στην Ελλάδα πρόσφυγες και έγιναν ζητιάνοι». ..........................

«Και βγήκαµε και το 1821 ζητιάνοι στις στράτες της Ελλάδας. Και ποιος να βρεθεί να αναγνωρίσει τι είχαµε κάνει. Και ότι και τότε για την Ελλάδα είχαµε χάσει την πατρίδα µας. Γιατί εµείς είχαµε τα πλούτη µας και τα καλά µας κι ήµαστε καλύτερα απ’ ό,τι εδώ. Αυτές τις ιστορίες µας τις έλεγε συνέχεια η γιαγιά µας που τις είχε ακούσει από τη δική της γιαγιά».

............................

«Φανταστείτε το 1821 τριάντα χιλιάδες πρόσφυγες σε µιαν Ελλάδα που αγωνιζόταν για την ελευθερία της. Χωρίς να πάρουν τίποτε από τα σπίτια τους, από άρχοντες έγιναν ζητιάνοι».

*Προφορικές µαρτυρίες από Κυδωνιάτες πρόσφυγες του 1922, πηγή το βιβλίο της Άννας Παναγιωταρέα, Όταν οι αστοί έγιναν πρόσφυγες, εκδ. Παρατηρητής, σσ. 51-52.*

**ΠΗΓΗ 3**

Κυδωνιείς πρόσφυγες στην Αίγινα Στην Αίγινα, όπου είχαν καταφύγει πολλοί Κυδωνιάτες, µετά από λίγο καιρό οι δηµογέροντες άρχισαν να απαιτούν να πληρώνουν οι πρόσφυγες φόρο. Η γραµµατεία επί των Εσωτερικών, όπου οι Κυδωνιάτες διαµαρτυρήθηκαν, διέταξε τη φορολογική απαλλαγή τους µε την αιτιολογία ότι «και οι του επιουσίου στερούµενοι να αφεθούν ήσυχοι και ελεύθεροι από κάθε άλλην είσπραξιν».

ΠΗΓΗ 4 Η «ένδεια» των Κυδωνιέων προσφύγων Εκ των Μικρασιατών προσφύγων οι Κυδωνιείς υπέφερον οικονοµικώς περισσότερον, διότι εξηναγκάσθησαν εις βίαιον εκπατρισµόν. Οι άλλοι, επειδή προεµελέτησαν την αναχώρησίν των, είχον τον καιρόν να συνάξουν και συναποκοµίσουν τα πολυτιµότερα αυτών πράγµατα.

**ΠΗΓΗ 5**

*Επιστολή των προσφύγων από τις Κυδωνίες και τα Μοσχονήσια προς το Βουλευτικό Παράθεµα του σχολικού εγχειριδίου, σ. 120.*

**Αφού µελετήσετε τα πιο πάνω παραθέµατα, να αναφερθείτε: α) Στις συνθήκες ζωής των προσφύγων που ήρθαν στην επαναστατηµένη Ελλάδα από τις Κυδωνίες και τα Μοσχονήσια. β) Στα επαγγέλµατα µε τα οποία κατά κύριο λόγο ασχολήθηκαν στους νέους τόπους εγκατάστασής τους. γ) Στον τρόπο που τους αντιµετώπισαν οι τοπικές αρχές των νησιών, όπου κατέφυγαν, καθώς και στον τρόπο που οι ίδιοι αντέδρασαν απέναντι στη µεταχείριση αυτή.**

**B**

**ΠΗΓΗ 1**

Κυδωνιείς πρόσφυγες και η σύσταση τακτικού ελληνικού στρατού Πλείστοι Μικρασιάται πρόσφυγες διεπεραιώθησαν εις την Πελοπόννησον, ένθα διεσπαρµένοι εις τα διάφορα ελληνικά σώµατα εµάχοντο προς τους Τούρκους (...). Κυδωνιείς ιδίως απετέλεσαν τον πυρήνα του πρώτου τακτικού στρατού της νεωτέρας Ελλάδος, ο οποίος τόσας υπηρεσίας προσέφερε κατά το διάστηµα της επαναστάσεως και ο οποίος έγινεν η βάσις της στρατιωτικής οργανώσεως της χώρας (...). Η σύστασις του τακτικού στρατού θα ήτο εξαιρετικώς δύσκολος (...) εάν επρόκειτο να πραγµατοποιηθεί εξ Ελλήνων µόνον της κυρίως Ελλάδος. Η προσπάθεια προς δηµιουργίαν τακτικού στρατού προσέκρουε διαρκώς εις την λυσσαλέαν αντίδρασιν των διαφόρων τοπικών πολιτικών και στρατιωτικών αρχηγών, οι οποίοι κατενόουν, ότι δια της δηµιουργίας εθνικού και όχι τοπικού στρατού έχανον την δύναµίν των, όργανον της οποίας ήσαν οι ακολουθούντες αυτούς ένοπλοι.

*Απ. Βακαλόπουλος, ό.π., σσ. 18-19.*

**ΠΗΓΗ 2**

Η πολιτιστική προσφορά των Κυδωνιέων προσφύγων Οι διδάσκαλοι της περιφήµου Ακαδηµίας των Κυδωνιών, Θεόφιλος Καΐρης, Βενιαµίν ο Λέσβιος, Ευστράτιος Πέτρου προσέφερον τα φώτα των εις την υπηρεσίαν της κοινής υποθέσεως. Κυδωνιείς δε πρόσφυγες, µαθηταί φαίνεται της Ακαδηµίας ταύτης, εισήγαγον είς τινα σχολεία των νήσων του Αιγαίου και εις το Ναύπλιον την ως θαυµατουργόν τότε θεωρουµένην παιδαγωγικήν αρχήν της αλληλοδιδακτικής µεθόδου. Η αξία της πνευµατικής επιδράσεως των Κυδωνιέων καταφαίνεται, όταν αναλογισθή τις ότι η επανάστασις παρέλυσε την πνευµατικήν δύναµιν και της δούλης και της ελευθέρας Ελλάδος. Κυδωνιεύς επίσης ο Κων. Τόµπρος, ο άλλοτε ιδρυτής του τυπογραφείου της Ακαδηµίας, έγινεν ο πρώτος οργανωτής του τυπογραφείου της κυρίως Ελλάδος εις τας Καλάµας. Εκεί εξεδίδοντο η εφηµερίς «Ελληνική Σάλπιγξ» και άλλα έγγραφα της κυβερνήσεως. Αλλά και από της απόψεως των ηθών και εθίµων θα επέδρασαν οι Κυδωνιείς, πιθανώς δε και οι άλλοι πρόσφυγες, επί τους λοιπούς Έλληνας, ως π.χ. αναφέρεται ότι κατά τας αρχάς έτι του παρόντος αιώνος [20ού] εψάλλοντο εν Αιγίνη κατά την παραµονήν της πρωτοχρονιάς τα Αϊβαλιώτικα κάλαντα (...).

*Απ. Βακαλόπουλος, ό.π., σ. 20.*

**Με βάση τα σχετικά στοιχεία που περιέχονται στα πιο πάνω παραθέµατα και τις γνώσεις σας από το σχολικό εγχειρίδιο, να επισηµάνετε και να αιτιολογήσετε την προσφορά των Κυδωνιαίων προσφύγων στην επαναστατηµένη Ελλάδα.**

**Γ.**

**ΠΗΓΗ 1**

Ο εκπατρισµός των Σουλιωτών

Οι Σουλιώται συγκατένευσαν να παραδώσωσι την Κιάφαν, αλλά δεν ηθέλησαν να µετοικήσωσιν εις µέρος τουρκικόν, και απήτησαν να µεταβιβασθώσιν υπό ιόνιον σηµαίαν εις την Επτάνησον (...). Εισηκούσθη και η προς τον µέγαν αρµοστήν πρεσβεία, και υπεγράφη συνθήκη εν Πρεβέζη την 28 Ιουλίου [1822] εν τη οικία και υπό την εγγύησιν του εκεί Άγγλου προξένου (...). Έστειλαν εν πρώτοις εις τον αιγιαλόν οι Σουλιώται τας οικογενείας και τα σκεύη των, κατέβησαν την 2 Σεπτεµβρίου και αυτοί ένοπλοι και απέπλευσαν συν γυναιξί και τέκνοις υπό συνοδίαν αγγλικών πολεµικών πλοίων εις Κεφαλληνίαν (...). ...........................................................................................................................

Εν Μεσολογγίω (...) τον µεν Μαυροκορδάτον µόνον 25 φρουροί ηκολούθησαν, τον δε Μάρκον [Μπότσαρη] και Κίτσον [Τζαβέλα] 35 οπλοφόροι.

*Σπυρίδων Τρικούπης, Ιστορία της Ελληνικής Επαναστάσεως, τόµ. Β΄, σσ. 287-288 και 332.*

**ΠΗΓΗ 2**

Οι Σουλιώτες δυστυχούν στα Επτάνησα Εις την Κέρκυραν τους επερίµενε µόνον η πείνα και η εξευτελιστική περιπλάνησις ανά την πόλιν. Μη γνωρίζοντες τίποτε άλλο από την χρήσιν των όπλων, που είχαν δι’ αυτούς την θέσιν µέσων ζωής από τότε που το Σούλι ηγεµόνευεν επί των γύρω του περιφερειών (...) χωρίς την γνώσιν κανενός επαγγέλµατος, δεν ήσαν ικανοί δια καµµίαν βιοποριστικήν εργασίαν. Εζήτησαν τότε από την διοίκησιν να τους επιτραπή να κατέλθουν εις την Ελλάδα. Ο Μαίτλανδ τους απάντησεν ότι δεν θα τους επέτρεπε ν’ αναχωρήσουν παρά µόνον αν παρελάµβαναν µαζί των και τας οικογενείας των, αλλ’ αυτό ήταν αδύνατον εις τους Σουλιώτας (...). Και οι σηµαντικότεροι και οι ζωηρότεροι ήρχισαν να φεύγουν ο ένας µετά τον άλλον. Κατηυθύνοντο οι περισσότεροι προς το Μεσολόγγι, όπου ευρίσκετο ο Μάρκος Μπότσαρης και ο ευµενής προς αυτούς Μαυροκορδάτος.

***∆ιονύσιος Κόκκινος, ό.π., τόµ. 3, σσ. 130-131.***

**ΠΗΓΗ 3**

Συνωστισµός στο Μεσολόγγι

Η κατάστασις εις την ∆υτικήν Στερεάν Ελλάδα µετά την εκδίωξιν των Τούρκων κατά τον χειµώνα του 1822-1823 δεν ήτο καθόλου ευχάριστος. Εις τας αντιζηλίας µεταξύ των οπλαρχηγών, τους γογγυσµούς των κατοίκων, ιδίως του Μεσολογγίου, µη δυναµένων να υποφέρουν την διατροφήν των σουλιωτικών και άλλων στρατιωτικών σωµάτων, προσετέθη, ως επί πλέον αιτία προς διενέξεις, και η παρά της κυβερνήσεως παραχώρησις εις τους Σουλιώτας του Ζαπαντίου, κώµης βορειοδυτικώς του Αγρινίου κειµένης, κατόπιν σχετικής των αιτήσεως. Τούτο εξηρέθησε τοσούτον τους εντοπίους κατά των Σουλιωτών, ώστε τα πράγµατα έβαινον προς εµφύλιον πόλεµον.

(...) Μεταξύ των µελών του βουλευτικού υπήρχον αντιδρώντες εις την παραχώρησιν του Ζαπαντίου εις τους Σουλιώτας, ιδίως εντόπιοι, φοβούµενοι την απώλειαν του εδάφους τούτου και την γειτονίαν των πολεµικών Σουλιωτών. ∆ι’ αυτό και η υπό της βουλής αναβολή λήψεως αποφάσεως επί της υποθέσεως ταύτης. (...)

Προφανώς οι αντιδρώντες βουλευταί απέβλεπον εις το να κερδίσουν καιρόν και εις το να οργανώσουν την κατά των Σουλιωτών αντίδρασιν των εντοπίων. Και πράγµατι οι κάτοικοι των πλησίον του Ζαπαντίου τόπων (...) παρήκουσαν εις τας διαταγάς της κυβερνήσεως περί παραχωρήσεως γαιών εις τους Σουλιώτας. Επειδή δε εκ της εγερθείσης µεταξύ Σουλιωτών και εντοπίων έριδος εκινδύνευε να µαταιωθή η εκστρατεία των Ελλήνων της ∆υτικής Στερεάς Ελλάδος κατά των Τούρκων (...) απεφασίσθη ν’ αναβληθή το ζήτηµα του συνοικισµού ένεκα των κρισίµων περιστάσεων, αφ’ ου άλλως τε το ίδιον το Ζαπάντι ήτο εκτεθειµένον εις τας προσβολάς του εχθρού (...).

Εντεύθεν (...) εξηγούνται (...) αι εσωτερικαί ταραχαί, αι οποίαι παρετηρήθησαν µετά την οικτράν διάλυσιν της εν έτει 1822 εκστρατείας των Τούρκων, διότι οι µεν στρατιώται της ∆υτικής Στερεάς Ελλάδος έζων µε τα εισοδήµατα των επαρχιών, εις τας οποίας οι εντόπιοι οπλαρχηγοί είχον τας έδρας των, εν ω οι Σουλιώται, ως ξένοι εν τη χώρα, ετρέφοντο εις βάρος των πολιτών, ιδίως του Μεσολογγίου, όπου όλοι είχον συγκεντρωθή µετά τας µάχας Καρπενησίου και Καλιακούδας (...). [Οι Σουλιώτες] εζήτουν µετά πείσµατος καθυστερουµένους µισθούς, διότι ό,τι είχον το εδαπάνησαν κατά την διαµονήν των εις τα Επτάνησα (...). Ο Μαυροκορδάτος δι’ αλλεπαλλήλων συνελεύσεων προσεπάθησε να εισαγάγη τακτικήν διοίκησιν εις την χώραν και έλαβε µέτρα εξοικονοµήσεως των οικογενειών των Σουλιωτών.

Ούτω αι περιπέτειαι του πολέµου, (...) δεν επέτρεψαν την πραγµατοποίησιν του συνοικισµού των Σουλιωτών εις το Ζαπάντι.

**Απ. Βακαλόπουλος, ό.π., σσ. 28-32.**

**ΠΗΓΗ 4**

Το «ακανθώδες» θέµα της διανοµής των εθνικών γαιών Η λύσις του προσφυγικού ζητήµατος κατά την Επανάστασιν, ως και των µεγάλων αυτής δηµογραφικών και κοινωνικών ζητηµάτων, συνήντησε µεγάλας δυσκολίας. (...) Παρά ταύτα είχεν εξευρεθή η ορθή βάσις προς αποκατάστασιν των προσφύγων. Ήτο δε αύτη η εγκατάστασις αυτών εις τας καθ’ άπασαν την χώραν ευρισκοµένας εθνικάς γαίας, τας γαίας δηλαδή εκείνας, αι οποίαι ανήκον άλλοτε εις τους εκδιωχθέντας Τούρκους (...). Κατά την επανάστασιν όµως και µετ’ αυτήν εις την διανοµήν των εθνικών γαιών, η οποία ήτο εν εκ των ακανθωδεστέρων ζητηµάτων, αντέδρων οι ολίγοι. Ειδικώς δε δια τους πρόσφυγας, το πνεύµα του τοπικισµού, υποδαυλιζόµενον υπό των διαφόρων προκρίτων ή στρατιωτικών αρχηγών, (...) ήτο το σοβαρότερον εµπόδιον δια την µη οµαδικήν εγκατάστασιν των προσφύγων κατά τόπους προελεύσεως εις διάφορα µέρη της Ελλάδος.

*Απ Βακαλόπουλος, ό.π., σ. 111.*

**Με βάση τα στοιχεία που θα αντλήσετε από τα πιο πάνω παραθέµατα και τις γνώσεις σας από το σχολικό εγχειρίδιο σχετικά µε τους Σουλιώτες πρόσφυγες, α) να επισηµάνετε τις περιοχές στις οποίες εγκαταστάθηκαν, β) να αναφερθείτε στους λόγους για τους οποίους η επαναστατική κυβέρνηση τους παραχώρησε τόπο εγκατάστασης (Ζαπάντι), γ) να σχολιάσετε την απόφαση αυτή, καθώς και την αντίδραση των αυτοχθόνων.**